《华岳百韵》
明代·屈大均

至道生元气，神山结混茫。灵胡开华岳，少皞主秋方。

肃杀清天开，明禋恪帝王。轩游受图箓，虞狩会衣裳。

万壑悬河汉，三峰压雍梁。冠危司寇立，鼎耸紫微妨。

井鬼精相接，嵩衡影在望。轮牙千仞辟，峪口一夫防。

垂峡天如练，横溪石作航。树阴交茂密，泉响击砰磅。

太素芙蓉发，真源玉井藏。云霞天四塞，浑沌帝中央。

千叶擎珠阙，三花滴玉浆。蔽亏秦日月，照映汉旂常。

叠巘森堂奥，攒霄乱剑铓。潼关收虎踞，沙苑放龙骧。

表里金城拥，纵横锦幔张。我来凌百二，仙举出阴阳。

雾入张超市，风窥玉女房。胸襟披早爽，吟咏写清商。

踊跃牛心谷，徘徊古柏行。一天通箭括，九开出车箱。

凿翠成飞栈，嵌空作曲堂。鞠躬遇搦岭，垂足度悬岗。

自汲凭双绠，人骑向一梁。窦中穿𥦖窱，陂上蹑毫芒。

惨澹愁春霭，凄寒怨晓霜。属厓频甐耳，沿涧几回肠。

赑屃扶天柱，滂沱哭帝阊。小心恒惴惴，高视每洋洋。

但使玄都达，安知玉趾伤。歌翻风浩浩，渴挹露瀼瀼。

壁笑飞猿坠，龛怜白鹿翔。凭虚惊御寇，履险藐瞿塘。

舞袖回高掌，琴声挑玉姜。蓬壶虽自引，沟壑未曾忘。

八极閒挥斥，群真凛拜飏。怀柔思哲后，宰割试封疆。

金主骖烟至，甄萧向日妆。霓旌互摩荡，鸾节共趋锵。

光彩纷离合，忠诚一赞襄。神京钟鼓在，王母简书将。

遗璧传龙死，搴蘋吊国殇。为旒师矗矗，如带恨汤汤。

寤寐宗周久，经营陜服长。商颜犹绕霤，渭汭且浮觞。

禾黍哀何及，干戈命靡尝。西昏逢昧谷，东旦想扶桑。

势蹴中条裂，流倾星宿黄。真形含菡萏，盛德见圭璋。

秉矩三公穆，生华庶物昌。万峦朝落雁，半榻卧修羊。

郁郁莎罗木，阴阴罨画廊。香炉氛霮䨴，金捡色辉煌。

奥府长司命，中华此扼肮。崤陵接风雨，蒲阪列屏障。

瀑布瓴长建，桃林甲莫当。逡巡还六国，约法待三章。

昔我明高帝，兴基迈古皇。斋心恭默后，飞梦削成傍。

圣藻辉岩岫，文思格昊苍。蓐收迎羽葆，白虎奏笙簧。

社首迟封禅，华胥享乐康。天威瞻咫尺，仙乐听铿锵。

绕指潜幽草，攀髯堕大荒。壶公暂肥遁，箕子久佯狂。

战阵存棋石，玑衡运算场。瑶台何偃蹇，姣服自芬芳。

蹻捷时争鸟，超腾或射狼。钩梯穷上下，博箭赌兴亡。

有母悲三北，无人继一匡。季龙偷玉版，交甫失明珰。

丹笋干云直，青柯拂雨凉。坪前三辅小，溪底四州强。

太白皆孙干，岷峨是女墙。终南相倚伏，雷首乍低昂。

霰雪秋频冷，芝苓夜有光。云英堪沐发，石马欲施缰。

绝顶谁盘礴，明星独颉颃。丈夫临乳洞，童子执油囊。

不死何须药，无生自有乡。渊明难止酒，弘景早休粮。

姑射真冰雪，神尧亦秕糠。洗盆通渤海，御道跨欃枪。

同泽纷毛女，承旂俨凤凰。波涛奔楚邓，蠛蠓化氐羌。

丰镐劳经纬，昆崙赖纪纲。孤根标不止，变态浩难量。

赤县今沦没，黄巾昨扰攘。鳖呿坤轴动，狐啸盗兵倡。

发愤吾安往，飘零道不祥。思从杶桧麓，永解蕙兰纕。

构宇仙人砭，移家天子鄣。犁沟种瑶草，劈石佐神香。

鹑首天方醉，蛾眉世不扬。将军松落落，太上水泱泱。

但自调干羽，何烦缺斧斨。聪明归峻极，膂力养方刚。

申甫钟何晚，桓文履未臧。希夷不蝉蜕，更扫读书床。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。